贈馬惲供奉
作者：劉敞
朝代：宋

paragraphs: 朝廷功名次，晉國在第一。
受遺先皇帝，事與周召匹。
丹青爛勳伐，終始最密勿。
宗族宜甄庸，百世皆寵秋。
公孫非遐胄，何乃尚淹屈。
官名雖供奉，冗散真士卒。
努力習文華，家貧傳清德。
翰飛終不高，好事見心骨。
人生繫逢遇，進退豈定律。
古者如爾徒，萬戶自可必。
今者如爾徒，富貴亦未失。
主張有真宰，時態莽回聿。
咄嗟元功世，頗復困蓬蓽。
吁彼山野人，奚由自奮出。